In nomine Domini, amen. Anno incarnationis ejusdem millesimo trecentesimo vicesimo tercio, mense marcii. Nos frater Joannis de Janicuria, Dei et Sedis Apostolice gratia, abbas humilis monasterii Sancti Sequani, ordinis Sancti Benedicti, diocesis Lingonensis, totusque ejusdem loci conventus, prioris, officiarii, et administrationem in eodem monasterio et ejus membris habentes, ex una parte; nosque Humbletus Gilleti de Beligneyo Sicco, Vienetus Naauleti de Margella, Vienetus Chemars de Franchevilla, Joannes Gaudos de Bordis, Robertus, monasterii de Sancto Sequano, et Joannes dictus Cayans de Frigida Villa, homines et habitatores dicti monasterii Sancti Sequani, ac procuratores aliorum habitancium dicte terre, clericorum et laycorum, et altera. Notum facimus tam presentibus quam futuris, ad perpetuam rei noticiam. Videlicet, nos abbas, conventus, priores, officiarii, et administratores predicti, quod cum homines nostri habitantes terre monasterii Sancti Sequani predicti, prioratum, officiorum, et omnium membrorum dicto monasterio subjectorum, ac eorum possessiones et tenementa essent, et esse consuevissent ab antiquo, multi, astricti omnibus subsequentium servitutum; scilicet quod licebat nobis abbati et conventui dicti monasterii, prioribus, officiariis, seu aliis superioribus dictorum hominum, dictis hominibus, prout nobis subjiciebantur, talliam alte et basse imponere, bis in anno. Item, de aliquarum terrarum eorumdem hominum fructibus, in juridictione et districtu nostris existencium, certam partem, nomine tertie, exigere et levare. Item, dicebamus et asserebamus predictos habitantes esse conditionis manus mortue, et ad nos dictam manum mortuam pertinere. Item, quod licebat nobis, hominum predictorum, prout nobis subjecti erant, operas animalium, ipsorum hominum corveyas plures, in anno capere. Item, quod in quolibet adventu cujuslibet abbatis, de novo creati in monasterio predicto, subventionem facere, exigere, et levare, secundum ipsius abbatis beneplacitum, et predictorum hominum facultates. Nobis abbate, conventu, et religiosis monasterii ejusdem membrorum, officium et administrationem habentibus, et omnibus quorum interest et interesse potest, die decima septima mensis predicti, in capitulo monasterii Sancti Sequani, hora capitulandi, et ad capitulandum propter hoc more solito congregatis presentibus omnibus, et nullis contradicentibus, diligentibus pluribus et frequentibus tractatibus super hiis habitis, considerata magna utilitate dicti monasterii, et in multis communi omnium voluntate et consensu expresso. In perpetuum quictamus et irrevocabiliter remictimus, omnes et singuli, nomine monasterii, nostro, et successorum nostrorum, altum et bassum taillie solummodo, pro taillia inferius moderata, omnibus et singulis hominibus utriusque sexus, presentibus, et eorum successoribus in perpetuum, tocius terre nostre, sive sint homines dicti monasterii, sive prioratuum quorumcumque, vel alterius religiosi dicti monasteri, vel a nobis vel altero nostrum causam habentis, et quod eisdem altum et bassum taillie de cetero non imponemus, nec imponi faciemus, nec levabimus, vel exigemus, vel levari, vel exigi permittemus. Item, illo anno quo continget novum abbatem creari in dicto monasterio, habitantes terre Sancti Sequani clerici et layci, seu alia qualicumque libertate fruentes, solvent illo anno, tantum quantum solvent ratione taillie abonate, una cum dicta taillia, et si qui sint forsitan, qui dictam tailliam abonatam, ratione alicujus libertatis, sibi a nobis concesse seu concedende, solvere minime teneantur, nichilominus solvent, illo anno quo novus abbas in dicto monasterio fuerit procreatus, tantum quantum solvent pro dicta taillia abonata, quatenus si nullis hujusmodi libertatibus uterentur, nec aliquid aliud poterimus exigi vel levari a dictis habitantibus, ratione predicta. Item, remictimus eisdem, nomine quo supra, jus percipiende portionis seu exigende, fructuum aliquarum terrarum suarum quam habebamus et percipiebamus, nomine tertie seu terragii, et non decime; quoniam nobis decimam rectam, solvi nobis ab ipsis consuetam, retinemus. Item, omnem manum mortuam, quocumque nomine censeatur, quam in dictis hominibus, vel eorum bonis, habebamus vel habemus modo quo supra remictimus et quictamus, et a predictis liberamus; volentes quod si aliquis hominum nostrorum, ubicumque degat, vel habitantium terre Sancti Sequani, cujuscumque sexus, cujuscumque etatis, decedat vel moriatur, quod successor eorum in perpetuum, proximior in genere, succedat et succedere debeat et valeat, secundum consuetudinem inter liberos homines observatam, nec in bonis seu hereditate talis decedentis, seu ejus persona, de cetero poterimus aliquid reclamare, vel impedimentum ponere, ratione manus mortue. Sed si aliquis habitantium terre Sancti Sequani decedat, nullos liberos, agnatos vel cognatos, aut heredes habens in tota terra Sancti Sequani, sed extra dictam terram habeat; ad illum quem, vel illos quos habebit extra terram Sancti Sequani, hominis terre Sancti Sequani defuncti successio devolvetur. Ita tamen, quod infra annum et diem continuos bona, immobilia, existentia in terra Sancti Sequani, extra manum suam ponere tenebitur, in hominem dicte terre; alias nisi ponet extra manum suam, infra annum et diem, in hominem dicte terre, dicta bona nobis caderent et cadent in commissum; et eodem modo fiet, si deffunctus dicte terre habeat heredes, partim in terra Sancti Sequani, partim extra; ut ille qui, extra dictam terram existens, succedit, portionem hereditatis se contingentem in hominem dicte terre, infra annum et diem, extra manum suam ponere teneatur; alias, dicta pars, ut supra, incidit nobis in commissum. Sed si homo terre Sancti Sequani decedat sine liberis, agnatis, vel cognatis, vel aliis heredibus, tunc nos succedemus, sicut fiscus. Item, remictimus, modo quo supra, corveyas, quas poteramus habere vel exigere a dictis hominibus, tam ratione animalium eorum quam personarum dictorum habitancium, ita quod a dictis hominibus seu personis eorum, nec ab eorum animalibus, seu ratione dictorum animalium, aliquas corveyas, operas, seu servitutem aliquam corveye, non petemus nec imponemus. Et nos, predicti procuratores habitancium terre Sancti Sequani, tam clericorum quam laycorum, in recompensationem predictorum, et pro predictis nobis impensis, nomine procuratorum dictorum habitancium et nostro, dictos nostros habitatores, clericos et laycos, qui nos constituerunt procuratores solvere redditus infra scriptos promittimus. Scilicet, quod quilibet habitancium, clericorum et laycorum, terre Sancti Sequani, habens, in bonis mobilibus et immobilibus, valorem quatuor vigenti librarum dyvionensium, vel ultra quantumcumque, solvet monasterio, et solvere tenebitur, quolibet anno, nomine abonate taillie, et pro taillia solum, quatuor libras bonorum et forcium dyvionensium: habentes vero minus quatuor vigenti librarum dyvionensium, plus tamen sexagenta solidorum, solvent pro qualibet libra, duodecim denarios dicte monete: alii autem qui sexagenta solidos, vel minus, habent vel habebunt, in bonis mobilibus et immobilibus, tres solidos dicte monete, et nichil plus, eadem ratione; et fiet extimacio valoris predictorum bonorum, per sacramentum cujuslibet; si autem sit aliqua presumptio contra jurantem, per vicinos jurantes, melioris fame, sine licte, inquiretur de valore, et solvet secundum quod inventum fuerit per vicinos eosdem; nec propter hoc jurans, qui plus solvet, aliquam solvet emendam; nec aliquid amplius, nomine abonamenti, seu taillie abonate, ab hominibus seu habitantibus terre Sancti Sequani, vel eorum successoribus, clericis et laycis, poterit exigi vel levari, nisi in primo jocundo adventu cujuslidet abbatis de novo creati; quo casu, dicti habitantes solvent illo anno, sive sint clerici vel layci, seu alia qualicumque libertate, fruentes, tantum quantum solvent ratione taillie abonate, una cum dicta taillia; et si qui sint forsitan, qui dictam tailliam abonatam, ratione alicujus libertatis, sibi a dictis dominis nostris abbate et conventu vel altero eorum concesse seu concedende, solvere non teneantur, nichilominus solvent, illo anno quo novus abbas in dicto monasterio fuerit procreatus, tantum quantum solvent pro dicta taillia abonata, quatenus si nullis hujusmodi libertatibus seu hominibus a dictis Dominis nostris poterit imponi, exigi, vel levari, eadem ratione. Item, quilibet habitancium, clericorum et laycorum predictorum, pro quolilibet fretagio seu freto principali, quod habebit vel tenebit in terra predicta, quinque solidos dicte monete, annuatim, pro censiva perpetua, et nomine censive perpetue, laudes et ventas importantes. Sed de parvis domibus et habitaculis, pro porcis, galinis, et anseribus, nichil solvent. Item, pro quolibet jornali terre arrabilis, quod habet vel habebit quilibet hominum predictorum, clericorum et laycorum, in terra Sancti Sequani, novem denarios, et pro qualibet sectura prati, decem et octo denarios dicte monete, annuatim, pro censiva, perpetua, et nomine censive perpetue predicte solvere tenebuntur. Item, quilibet hominum predictorum, clericorum et laycorum, qui carrucam tres solidos dicte monete, et qui cadrigam unius equi vel jumenti aut plurium, et non asinorum, habebit, duodecim denarios, annuatim, conventui Sancti Sequani pro pietancia, feria quinta post quendenam Penthecostes, solvere tenebitur. Item, damus et concedimus, tam nomine nostro quam procuratorum predictorum, dicto conventui, centum libras, ad faciendam, in monasterio Sancti Sequani, quandam ymaginem Virginis gloriose. Et propter predicta, nos abbas et conventus predicti, damus, et ad hoc nos obligamus in perpetuum, pro dictis hominibus terre Sancti Sequani et eorum successoribus, quandam missam de Sancto Spiritu sollempniter a nobis dicto conventu quolibet anno, dicta quinta feria, celebrandam. Solutio autem taillie abonate, et predictorum reddituum, fiet Dominis abbati et conventui et aliis superioribus, prout eis sujiciuntur, vel aliquibus a predictis constitutis vel constituendis, silicet taillia tota abonata predicta, in festo Sancti Sequani, mense septembris; et alii residui redditus, in festo beati Andree apostoli. Insuper, cum omnibus predictis, nos procuratores predicti, tam nomine nostro quam procuratorum predictorum, concedimus dicto abbati, ad convertendum in utilitate dicti monasterii, quod est enormiter depressum, pluribus creditoribus obligatum, in exoneratione debitorum, sex mille libras bonorum turonensium; de quibus sex mille libris, et centum primis libris predictis, nos abbas et conventus tenemus nos plenarie pro pagatis et contentis; asserentes, ex certa scientia, et bona fide dictam summam pecunie in usus utiles et necessarios nostros et dicti monasterii, et in exoneratione debitorum ejusdem, fore positam penitus et conversam. Salvis et retentis, nobis abbati et conventui, prioribus, officiariis et administrationem habentibus predictis in monasterio seu in terra Sancti Sequani, in homines et habitatores terre Sancti Sequani, clericos et laycos, bona, tenementa ac pocessiones eorum in dicta terra existentia, mero mixto imperio, jurisdictione, justicia alta et bassa, magna et parva, foresturis, emendis, redditibus, proventibus, exitibus omnibus, personalibus, realibus, et mixtis, muneribus, angariis et per angariis, et aliis juribus omnibus que prius habebamus, et habere consueveramus, a predictis superius numeratis, hominibus predictis et eorum successoribus terre Sancti Sequani a nobis concessis et remissis; que concessa a nobis, ipsis habitantibus volumus perpetuo fore salva: que predicta omnia et singula, nos predicti procuratores habitancium nominibus quibus supra, Dominis abbati, conventui et aliis officiariis ac administrationem habentibus predictis volumus, et expresse consentimus fore salva et retenta. Salvis similiter et retentis nobis habitantibus seu hominibus terre Sancti Sequani, omnibus et singulis libertatibus, vanis pascuis, usagiis, consuetudinibus, franchisiis, et omnibus aliis juribus quibuscumque, que habemus, habuimus, et habere consuevimus, in terra Sancti Sequani: que omnia et singula predicta, nos abbas, conventus, priores, officiarii, et administrationem habentes, seu quicumque superiorum dictorum hominum, volumus esse salva dictis hominibus, prout nobis subjiciuntur, et retenta, preter supradictas obligationes, jura superius expressa, nobis abbati, et conventui a dictis habitatoribus concessa. Et nos abbas, conventus, priores, officiarii, et administrationem habentes, ex una parte, bona fide, et sub voto expresso religionis nostre, ex pacto firmo, et per stipulationem sollepnem, nec non et sub expressa obligatione omnium et singulorum bonorum nostrorum temporalium et dicti monasterii, membrorum prioratuum, officiariorum et administrationem habencium. Et nos procuratores predicti dictorum habitancium, tam clericorum quam laycorum, ex parte altera, tam nostro quam procuratorum nomine eorumdem habitancium, pro quibus manu capimus et nos facimus fortes, per nostra sacramenta, ad Sancta Dei Evangelia corporaliter prestita, et sub expressa obligatione omnium bonorum nostrorum, et habitancium predictorum, ad successorum nostrorum, mobilium et immobilium, presentium et futurorum, ubicumque existencium; ex pacto firmo tenemur, et promictimus, omnia et singula, hinc inde ad invicem data, concessa, et promissa, penitus et perpetuo, pro nobis et aliis prenominatis; ita quod alia pars alteri tenere, actendere, solvere, facere, adimplere, custodire, et sine licte irrevocabiliter et inviolabiliter observare, et facere, et prestare quidquid in ea evictionis debet fieri et prestari; et in nullo, de cetero, per nos, successores nostros, sive alium aut alios, contraire, vel contravenienti consentire, verbo, facto, vel consensu. Volentes, et expresse consencientes, quod omnibus contravenientibus omnis fides et audiencia penitus denegetur. Supplicantes hinc et inde, Domino duce Burgundie, quatenus predicta omnia et singula velit ex certa sententia confirmare. Et volumus quod eadem confirmentur a personis omnibus quibuscumque. Renunciantes etiam ex certa sententia, et motu proprio, prout nostrum cuilibet competit in hoc facto, sub voto fide, juramentis, et obligationibus premissis, omni exceptioni doli mali, vis, metus, circonventionis et lesionis, rei modo predicto seu modo debito non geste, et ne possit dici aliud esse actum quam scriptum, et aliud scriptum quam sit actum; omni fraudis speciei et cautele dictarum pecuniarum summarum non habitarum, et in usus predictos non conversarum juri hoc jus porrectum; beneficio restitutionis in integrum; juri canonico, consuetudinario, et civili, in favorem totius clerici et religiosum, ac in favorem nobilium, liberorum hominum, et mulierum, et omnium et singularum personarum, que in istis casibus possent dici erronee vel decepte superfacto, introducto et introducendo; omnibusque privilegiis in favorem cleri et religiosum tam authoritate apostolica, regia, et Lingonensis ordinaria, seu quavis alia qualicumque, in contrarium predictorum datis, dandis, impetratis, impetrandis, concessis, concedendis, obtentis, et etiam obtinendis; juri per quod deceptis ultra dimidium subvenitur; et omnibus juribus, seu consuetudinibus et statutis, per que posset imposterum dici omnia et singula predicta, vel aliqua eorum, forent dicta, data, concessa, facta, hinc inde, et obtenta, et sine justa causa, et non rite seu canonice acta, omnibusque privilegiis, indulgenciis, et graciis, in revelationem lesionis ecclesie, cleri, seu religiosorum, et eciam cruce Signatorum et cruce Signandorum, indultis et indulgendis; omnibusque aliis exceptionibus, allegationibus juris canonici et civilis, consuetudinibus et statutis loci et patrie, ac facti, que contra premissa vel eorum aliqua, possint objici seu dici: jurique dicenti generalem renunciationem non valere. Ceterum, ut premissa majoris obtineant roboris firmitatem, volumus que nos abbas, conventus, priores, officiarii, et administrationem habentes, et nos procuratores predicti habitancium, nos et ipsos habitantes, ac successores nostros, nominibus quibus supra, compelli, per curias dominorum Excellentissimi Principis regis Francie, ducis Burgundie, et episcopi Lingonensis, tam conjunctim quam divisim, sepe et sepius, seu per quamlibet earumdem, vel aliam quamlibet, ecclesiasticam vel ecularem, seu forum, quam pars nostrum altera duxerit eligendam, ad omnia et singula premissa firmiter, integre, perpetuo, et inviolabiliter observare, quasi ex re adjudicata, et in judicio confessa et deducta. Quarum curiarum, et cujuslibet earumdem, juste et merito ex certa sententia juridictioni et cohertioni, videlicet nos abbas et conventus monasterii, conventum, officia, prioratus, et administrationem habentes, et quosvis superiores ipsorum habitancium, bona nostra temporalia, mobilia et immobilia et ipsorum ac successorum nostrorum et presencia et futura, ubicumque existencia. Et nos predicti procuratores habitancium, nostro, et procuratorum nomine eorum, nos, personas nostras et corpora, ac bona nostra, et predictorum habitancium, mobilia et immobilia, presentia et futura, quecumque sint et ubicumque locorum fuerint, et heredes ac successores nostros et ipsorum, quoad hoc obligamus perpetuo, ad observanciam permissorum. In quorum omnium et singulorum premissorum testimonium, litteris istis, quas per notarios infra scriptos scribi et duplicari requisivimus, et signis eorum signari, sigillum curie dicti Domini ducis Burgundie, una cum sigillis propriis, videlicet, nostri, abbatis et conventus predictorum, que ipsis litteris apposuimus, rogavimus et obtinuimus aponi in signum et testimonium veritatis. Has autem litteras, prout premictitur, duplicatas, volumus et requirimus, per notarios infra scriptos, una cum presentibus litteris duplicatis, iterato duplicari, triplicari, seu quadruplicari. Actum in presencia Joannis Rateti de Belna, clerici, notarii curie dicti Domini ducis apud Dyvionem, notariorum que infra scriptorum; presentibus Domno Odone Rotarii de Dyvionne, presbytero, Hugoino de Verreryo, Guillelmo de Brione, Henrico de Claromonte..... Joanne Oudelarii, et Girardo de Croseyo, clericis, Lingonensis, Eduensis, et Cabilonensis dyocesis, testibus una cum predictis notariis vocatis specialiter et rogatis. Et ego, Joannes Francisci de Dyvione, dicte Lingonensis dyocesis clericus, authoritate apostolica publicus notarius omnibus, et omnibus et singulis premissis, una cum predictis Dominis abbate et conventu, et prenominatis dictorum habitancium procuratoribus, notariis, et testibus predictis, presens interfui, eademque in formam publicam redigi feci, et ea publicavi, et una cum sigillis curie Domini ducis, et abbatis et conventus predictorum, nomen meum manu propria subscripsi, et signo meo solito et consueto, in signum veritatis, sub anno, mense et die predictis, signavi, rogatus. Et ego, Petrus Joannes de Villarie, dicte Lingonensis dyocesis clericus, Sacri Romani Imperii authoritate omnibus publicus notarius, premissis omnibus et singulis, una cum predictis Dominis abbate et conventu, et prenominatis dictorum habitancium procuratoribus, notariis, et testibus predictis, presens interfui, eademque in formam publicam redigi feci, et publicavi, et una cum sigillis curie Domini ducis Burgundie et abbatis et conventus predictorum nomen meum manu propria subscripsi, et signo meo solito et consueto, in signum veritatis, sub anno, mense et die predictis, signavi, rogatus.